Heimsókn sendinefndar Talibana til Oslóar kostaði norska ríkið jafnvirði tæpra 93 milljóna íslenskra króna. Um þrjátíu menn undir forystu Amir Khan Muttaqi, utanríkisráðherra stjórnar Talíbana, héldu frá Afganistan í einkaþotu til Noregs í lok janúar.
Leigan á einkaþotunni ein og sér kostaði jafnvirði um 44 milljóna króna. Í Osló var fundað um mannréttindi og mannúðaraðstoð en heimsóknin var mjög gagnrýnd á sínum tíma. Jonas Gahr Støre forsætisráðherra Noregs sagði þá af og frá að fundahöldin í Osló væru skref í átt að alþjóðlegri viðurkenningu stjórnar Talíbana í Afganistan. Tilgangurinn væri fyrst og fremst að gera þeim afstöðu vestrænna ríkja til ástandsins í landinu ljósa.
TV2 fjallar um heimsóknina og kostnaðinn við hana en sendinefndin gisti á Soria Moria hótelinu í Nordmarka. Auk Talibananna og Norðmanna tóku sendinefndir frá Bandaríkjunum, Evrópusambandinu, Bretlandi, Frakklandi, Þýskalandi og Ítalíu þátt í viðræðunum.
Enn hafa ekki allir reikningar borist. Alls voru þátttakendur 54 að sögn Ragnhild Simenstad upplýsingafulltrúa utanríkisráðuneytisins norska. Norska ríkið greiddi allan kostnað Afgananna en aðrir sáu um sig.
Sendinefnd Talibana var vel gætt meðan á heimsókninni stóð, vegartálmar voru settir upp við hótelið sem þeir gistu á og viðamikið öryggisgæsla var hvar sem þeir fóru. Endanlegur kostnaður vegna þess liggur ekki enn fyrir að sögn Simenstad.
